་སྐུ་གསུམ་བརྙེས་པའི་བཀྲ་ཤིས་ཤོག །ཨོཾ་གུ་རུ༞ འགྲོ་བའི་སྒྲོན་མེ་རྩ་བརྒྱུད་བླ་མ་ལ། །བདུད་རྩིའི་རྒྱུན་གྱི་ཁྲུས་ཆབ་འདི་གསོལ་བས། །དྲི་ཆབ་སྐུ་གསུམ་བརྙེས་པའི་བཀྲ་ཤིས་ཤོག །ཨོཾ་གུ་རུ༞ འགྲོ་བའི་སྒྲོན་མེ་དཀྱིལ་འཁོར་ལྷ་ཚོགས་ལ། །བདུད་རྩིའི་རྒྱུན་གྱི་ཁྲུས་ཆབ༞ །ཁམས་གསུམ་སེམས་ཅན་སྒྲིབ་པ་ཀུན་བྱང་ནས། །དྲི་ཆབ་སྐུ་གསུམ་བརྙེས་པའི་བཀྲ་ཤིས་ཤོག །ཨོཾ་གུ་རུ༞ དེ་དག་སྐུ་ལ་མཚུངས་པ་མེད་པའི་གོས། །གཙང་ལ་དྲི་རབ་བསྒོས་པས་སྐུ་ཕྱིའོ། །ཨོཾ་ཧཱུྃ་ཏྲཱཾ་ཧྲཱིཿཨཱཿཀ་ཡ་བི་ཤྭ་དྷ་ན་ཡེ་སྭཱཧཱ། དེ་ནས་དེ་ལ་ཁ་དོག་ལེགས་བསྒྱུར་བའི། །ན་བཟའ་ཤིན་ཏུ་དྲི་ཞིམ་དམ་པ་འབུལ། །གོས་བཟང་སྲབ་ལ་འཇམ་པ་སྣ་ཚོགས་དང་། །རྒྱན་མཆོག་བརྒྱ་ཕྲག་དེ་དང་དེ་དག་གིས། །འཕགས་པ་ཀུན་ཏུ་བཟང་དང་འཇམ་དབྱངས་དང་། །འཇིག་རྟེན་དབང་ཕྱུག་སོགས་ལ་བརྒྱན་པར་བགྱི། །ཨོཾ་གུ་རུ་སརྦ་ཏ་ཐཱ་ག་ཏ་བཛྲ་ཝསཏྲ་ཨཱཿཧཱུྃ། སྲབ་འཇམ་ཡང་བ་ལྷ་ཡི་གོས། །མི་བསྐྱོད་རྡོ་རྗེའི་སྐུ་ལ་འབུལ། །མི་ཕྱེད་དད་པས་བདག་འབུལ་ན། །བདག་ཀྱང་རྡོ་རྗེའི་སྐུ་ཐོབ་ཤོག །ཨོཾ་གུ་རུ་སརྦ་ཏ་ཐཱ་ག་ཏ་བཛྲ་ཝསཏྲ་ཨཱཿཧཱུྃ། ན་བཟའ་པཉྪ་ན་བཟའ་བླ་བྲེ་དང་། །ན་བཟའ་བཀོད་པའི་འོད་ཟེར་རབ་རྒྱས་ཤིང་། །ན་བཟའ་སྣ་ཚོགས་ཀུན་ཏུ་བཀྲམ་བྱས་ནས། །བདག་ཉིད་ཆེན་པོ་སྤྱན་རས་གཟིགས་དབང་མཆོད། །ཨོཾ་ཨཱརྻ་ཨ་ཝ་ལོ་ཀེ་ཏེ་ཤྭ་ར་ས་པ་རི་ཝཱ་ར་བཛྲ་ཝསཏྲཱ་སྭཱཧཱ། སྣ་ཚོགས་དབང་པོའི་གཞུ་ལྟར་རབ་བཀྲ་ཞིང་། །གང་ལ་རེག་ན་བདེ་བའི་རྒྱུར་གྱུར་པ། །གོས་བཟང་རིན་ཆེན་བདག་བློ་སྦྱང་ཕྱིར་འབུལ། །བཟོད་པ་དམ་པའི་གོས་གྱིས་བརྒྱན་པར་གྱིས། །ཨོཾ་ཨཱརྻ་ཨ་ཝ་ལོ་ཀེ་ཏེ་ཤྭ་ར་ས་པ་རི་ཝཱ་ར་བཛྲ། འཁོར་ལོ་ནོར་བུ་བཙུན་མོ་བློན་པོ་དང་། །གླང་པོ་རྟ་མཆོག་དམག་དཔོན་རིན་ཆེན་རྣམས། །དཀྱིལ་འཁོར་ལྷ་ལ་ཕུལ་བས་འགྲོ་བ་ཡིས། །འཕགས་པའི་ནོར་བདུན་དག་ལ་སྤྱོད་པར་ཤོག །ཨོཾ་ཨཱརྻ་ཨ་ཝ་ལོ་ཀེ་ཏེ་སཔྟ་རཏྣ་པཱུ་ཛི་ཏེ་ཧཱུྃ། ཕྱག་འཚལ་བ་དང་མཆོད་ཅིང་བཤགས་པ་དང་། །ཞེས་ཤླཽ་ཀ་གཅིག སྐྱེ་ཞིང་སྐྱེ་བ་དག་ནི་ཐམས་ཅད་དུ། །རིགས་བཟང་བློ་གསལ་ང་རྒྱལ་མེད་པ་དང་། །སྙིང་རྗེ་ཆེ་ཞིང་བླ་མ་ལ་གུས་པའི། །སྤྱན་རས་གཟིགས་ཀྱི་དམ་ཚིག་ལྡན་པར་ཤོག །ཅེས་དང་། ཁྱེད་ལ་མཆོད་ཅིང་གསོལ་བ་བཏབ་པའི་མཐུས། །སོགས། དེ་ནས་ལྷག་ཆད་ཁ་བསྐང་ཞིང་ཡི་གེ་བརྒྱ་པ་བྱ། བཟོད་གསོལ་བྱ་བ་ནི། མགོན་པོ་ཐུགས་རྗེ་ཆེན་པོ་དང་ལྡན་པ་ཁྱེད་རྣམས་བདག་ལ་དགོངས་སུ་གསོལ། བདག་ལས་དང་པོར་གྱུར་པས། སེམས་བྱིང་བ་དང་རྒོད་པའི་དབང་གིས། ཏིང་ངེ་འཛིན་མི་གསལ་བ་དང་། སྔགས་མ་དག་པ་དང་། ཆོ་ག་ལྷག་ཆད་དུ་གྱུར་པ་དང་། གཙང་སྦྲ་ཆུང་བ་ལ་སོགས་པ་ཐམས་ཅད་འཕགས་པ་ཐུགས་རྗེ་ཆེན་པོ་དང་ལྡན་པ་ཁྱེད་རྣམས་ལ་བཟོད་པར་གསོལ་ཞིང་། བདག་ལ་སྒྲིབ་པར་མི་འགྱུར་བར་བྱིན་གྱིས་བརླབ་ཏུ་གསོལ། དུས་ངན་སེམས་ཅན་སྤྱོད་པ་དམན། །མ་རིག་ཉོན་མོངས་དང་འདྲེས་པ། །འཕགས་པའི་ཐུགས་དགོངས་མ་རྫོགས་པར། །དེ་ཡང་བཟོད་པར་མཛད་དུ་གསོལ། །སེར་སྣའི་དབང་གྱུར་མི་མཁས་པ། །མཆོད་པ་ངན་ཞིང་བཤམས་ཉེས་པ། །སྦྱོར་བ་གཙང་སྦྲ་མ་ཐོན་པ། །དེ་ཡང་བཟོད་པར༞ གཙོ་བོར་ནུས་པ་མ་མཆིས་ཤིང་། །མ་ཚང་བ་དང་འགལ་བ་སོགས། །གང་ཡང་བགྱི་འོས་མ་བགྱིས་པས། །དེ་ཡང༞ །བག་མེད་སྤྱོད་པ་མ་དག་པ། །རྒྱུད་ལས་གསུངས་པའི་ཆོ་ག་བཞིན། །མ་ལྕོགས་འཁྲུལ་པ་ཅི་མཆིས་པ། །དེ་ཡང༞ །གང་ཡང་བདག་རྨོངས་གཏི་མུག་པས། །ལེགས་བྱས་འདི་ལ་ཉེས་པ་གང་། །གང་ཕྱིར་ལུས་ཅན་སྐྱབས་གྱུར་པ། །དེ་ཡང༞ །མ་འབྱོར་བ་དང་ཉམས་པ་དང་། །གང་ཡང་བདག་རྨོངས་བློ་ཡིས་ནི། །བགྱིས་པ་དང་ནི་བགྱིད་སྩལ་བ། །དེ་ཡང་བཟོད་པར་མཛད་དུ་གསོལ། །ཞེས་བརྗོད་དོ། །དེ་ནས་རས་བྲིས་ལ་སོགས་པའི། རྟེན་ཡོད་ན་བརྟན་བཞུགས་བྱ་སྟེ། མགོན་པོ་ཐུགས་རྗེ་ཆེན་པོ་དང་ལྡན་པ་རྣམས་བདག་ལ་དགོངས་སུ་གསོལ། ཇི་སྲིད་ནམ་མཁའ་དང་མཉམ་པའི་སེམས་ཅན་ཐམས་ཅད་མི་གནས་པའི་མྱ་ངན་ལས་འདས་པའི་ས་ལ་མ་བཞག་གི་བར་དུ་རྒྱལ་བའི་སྐུ་གསུང་ཐུགས་ཀྱི་རྟེན་འདི་རྣམས་ལ་འབྱུང་བ་ཆེན་པོ་བཞིའི་གནོད་པ་མ་བྱུང་གི་བར་དུ། ཡེ་ཤེས་པ་རྣམས་བརྟན་པར་བཞུགས་ནས་བདག་སོགས་སེམས་ཅན་ཐམས་ཅད་ཀྱི་མགོན་སྐྱབས་དང་དཔུང་གཉེན་དམ་པ་མཛད་དུ་གསོལ། ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། ཨོཾ་ལོ་ཀེ་ཤྭ་ར་ས་པ་རི་ཝཱ་ར་ཨརྒྷཾ་ཨཱཿཧཱུྃ་ལན་གསུམ་བརྗོད། རྟེན་མི་བཞུགས་ན། ཨོཾ་ཁྱེད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །ཨོཾ་བཛྲ་མུཿ ཞེས་བརྗོད་དོ། །མདུན་བསྐྱེད་ཀྱི་ཡེ་ཤེས་པ་གཤེགས། དམ་ཚིག་པ་རང་ལ་ཐིམ། སྤྱོད་ལམ་ཐམས་ཅད་དུ་ཞལ་གཅིག་ཕྱག་བཞི་པའི་ང་རྒྱལ་དང་མ་བྲལ་བར་བྱའོ། །དེ་ནས་ཤིས་པ་བརྗོད་པ་ནི། རྒྱལ་མཚན་རྩེ་མོ་དབང་གི་རྒྱལ་པོ་ལྟར། །ཤླཽ་ཀ་གཅིག སྟོན་མཆོག་དམ་པ་ལྷ་མིའི་མཆོད་འོས་པ། །སངས་རྒྱས་ཕྱག་འཚལ་དེང་འདིར་བདེ་ལེགས་ཤོག །སེམས་ཅན་གང་དག་འགྲོ་དང་མི་འགྲོ་བ། །དེ་དག་ཐམས་ཅད་དེང་འདིར་བདེ་ལེགས་ཤོག །ཞི་བ་ཆགས་བྲལ༞ །ཆོས་ལ༞ །སེམས་ཅན་གང་དག༞ །དེ་དག་ཐམས་ཅད༞ །ཚོགས་ཀྱི་དམ་པ༞ །དགེ་འདུན་ཕྱག་འཚལ༞ །སེམས་ཅན་གང་དག༞ །དེ་དག་ཐམས་ཅད༞ །ཡང་དག་དོན་གྱི་འོག་མིན་ན། །བཞུགས་པའི་རྡོ་རྗེ་འཆང་ཆེན་འདི། །སྤྲུལ་པའི་སངས་རྒྱས་མིའི་གཟུགས་ཅན། །ཐང་སྟོང་རྒྱལ་པོའི་བཀྲ་ཤིས་ཤོག །མེ་ཏོག་གང་ལ་ཕོག་པ་དེ། །ལས་དང་སྐལ་བར་ལྡན་པ་ཡིན། །བསྐལ་པ་དུ་མ་རབ་བསྒྲུབས་པའི། །ཡི་དམ་ལྷ་ཡི༞ །བླ་མའི་བཀའ་ལུང་དབང་བཞིའི་དོན། །ཡེངས་མེད་ཉམས་ལེན་དམ་ཚིག་སྲུང་། །རང་ལ་བླ་མ་མཆེད་ལྕམ་གཅེས། །རྡོ་རྗེ་སྤུན་གྲོགས༞ །མཐུ་སྟོབས་ནུས་པ་ཕྲིན་ལས་ཕུན་ཚོགས་ཤིང་། །སྐད་ཅིག་དྲན་པས་བར་ཆད་ཐམས་ཅད་སེལ། །འདུ་འབྲལ་མེད་པར་དངོས་གྲུབ་མཆོག་སྩོལ་བའི། །ཕྱག་དྲུག་ཡེ་ཤེས༞ །སྔོན་ཚེ་བཅོམ་ལྡན་འདས་ཀྱི་སྤྱན་སྔ་རུ། །ཆོས་བཞིན༞ །མ་ཡིས་བུ༞ །ཆོས་སྐྱོང་སྲུང་མ༞ །བཀའ་བརྒྱུད་ཐང་སྟོང་རྒྱལ་པོ་འདིའི། །སྙན་བརྒྱུད་གདམས་པའི་བཀྲ་ཤིས་ཤོག །བཤད་བརྒྱུད་མུ་ཏིག་བཀྲ་ཤིས་ཤོག །སྒྲུབ་བརྒྱུད་དར་བའི་བཀྲ་ཤིས་ཤོག །འཇིག་རྟེན་འདྲེན་པའི༞ །དུས་མིན༞ །མགོན་མེད༞ །སངས་རྒྱས་ཚེ༞ །ལོ་བརྒྱ་འཚོ་ཞིང་སྟོན་བརྒྱ་མཐོང་བ་དང་། །ལོངས་སྤྱོད་རྒྱས་ཤིང་བསམ་དོན་འགྲུབ་པ་དང་། །ཆོས་ལ་བར་ཆད་མེད་ཅིང་སྒྲུབ་མཐར་ཕྱིན། །བརྒྱུད་འཛིན་བྱིན་གྱིས་བརླབས་པའི༞ །ཡིན་ལུགས་དོན་ལ་སྐྱེ་བ་མེད་གྱུར་ཀྱང་། །རིགས་དྲུག་ངན་འགྲོའི་སྐྱེ་སྒོ་བསམ་མི་ཁྱབ། །དེང་ནས་འགྲོ་ཀུན་སྐྱེ་བ་ཐམས་ཅད་དུ། །ཡིན་ལུགས་སྐྱེ་མེད་རྟོགས་པའི་བཀྲ་ཤིས་ཤོག །ཡིན་ལུགས་དོན་ལ་རྒས༞ །ན་ཚོད་འགྱུར་བའི་སྡུག་བསྔལ༞ །དེང་ནས་འགྲོ༞ །ཡིན་ལུགས་རྒས་མེད༞ །ཡིན་ལུགས་དོན་ལ་ན་མེད༞ །འབྱུང་བཞི་འཁྲུལ་བའི་སྡུག་བསྔལ༞ །དེང་ནས་འགྲོ༞ །ཡིན་ལུགས་ན་མེད༞ །ཡིན་ལུགས་དོན་ལ་འཆི་བ༞ །ས་སྟེང་འདི་ན་རྟག་པར་སྡོད་དབང་མེད། །ཡིན་ལུགས་འཆི་མེད་རྟོགས་པའི༞ །ཅིར་སྣང་བླ་མར་བསྒོམ་པའི༞ །ནང་དོན་བླ་མ་མཇལ་བའི༞ །ཅིར་སྣང་ཡི་དམ་དུ་བསྒོམ་པའི༞ །མཆོག་ཐུན་མོང་གི་དངོས་གྲུབ་མཇལ་བའི༞ །ཅིར་སྣང་ཕ་མར་བསྒོམ་པའི༞ །ཐབས་ཤེས་ཕ་མ་མཇལ་བའི༞ །རང་ལ་རང་ཕན་བྱེད་པའི༞ །གཞན་ཕན་ལྷུན་གྱིས་གྲུབ་པའི༞ །ཉམས་དང་འོད་གསལ་འདྲེས་པའི༞ འོད་གསལ་མ་བུ་འདྲེས་པའི་བཀྲ་ཤིས་ཤོག །བཀྲ་ཤིས་ཉིན་མོ་བདེ་ལེགས་མཚན་བདེ་ལེགས། །ཉི་མའི་གུང་ཡང་བདེ་ལེགས་ཤིང་། །ཉིན་མཚན་རྟག་ཏུ་བདེ་ལེགས་པའི། །སྐྱབས་གནས་དཀོན་མཆོག་གསུམ་གྱི་བཀྲ་ཤིས་ཤོག །དེ་ནས་ཨོཾ་མ་ཎི་པདྨེ་ཧཱུྃ། ཞེས་བརྗོད་པས་མདུན་གྱི་ནམ་མཁར། ཡི་གེ་དྲུག་པ་བྱོན་ནས་ཕྱག་ནས་བདུད་རྩིའི་རྒྱུན་རང་ལ་བླུགས་པར་བསམ་ཞིང་། རང་གཞན་བཀྲུས་པས་དང་པོས་ཉོན་སྒྲིབ་དག གཉིས་པས་ཤེས་བྱའི་སྒྲིབ་པ་དག གསུམ་པས་སྐྱེ་མེད་ཆོས་སྐུ་མངོན་དུ་གྱུར་པར་བསམ་མོ། །མཐར་འཕགས་པ་ཡི་གེ་དྲུག་པ་རང་ལ་བསྡུའོ། །དེ་ལྟར་ས་ག་ཟླ་བའི་ཚེས་བཅུ་ལ་སྦྱོར་བ། བཅོ་ལྔ་ལ་དངོས་གཞི། བཅུ་དྲུག་ལ་རྗེས་ཆོག་ཞེས་སྦྱོར་དངོས་རྗེས་གསུམ་ལ་ཆོ་ག་ཤིན་ཏུ་དག་པ་ཚར་རེ་བྱ། སྦྱོར་བའི་ཉིན་པར་དཀར་གསུམ་ལ་བརྟེན་པའི་གདན་ཅིག་བྱ། ཤ་ཆང་སྒོག་བཙོང་ལ་སོགས་པའི་ཟས་ངན་པ་རྣམས་མི་ཟ། །དངོས་གཞིའི་ཉིན་ཐོ་རངས་གཉིད་སད་ནས་སྨྲ་བཅད་བྱ། འབྲུ་ཉག་གཅིག་གམ། ཆུ་ཐིགས་པ་གཅིག་གི་ཡང་བཟའ་བཏུང་མི་བྱ། ཆོ་ག་ཡིད་ཀྱིས་བྱ། ཉལ་བའི་ཚེ་སྣོད་བཅུད་ལྷ་ལ་བསྡུ། ལྷ་རྣམས་ཞལ་གཅིག་ཕྱག་གཉིས་པ་ལ་བསྡུ། དེ་ཡང་ཐུགས་ཀའི་ཧྲཱིཿལ་བསྡུ། ར་ཏ་ཧ་ལ་བསྡུ། ཧ་གི་གུ་ལ༞ དེ་དག་རིམ་གྱིས་ཡལ་ནས་སྟོང་པ་ཉིད་ཀྱི་ངང་ལ་སེང་གེའི་ཉལ་ཐབས་སུ་ཉོལ། ཐོ་རངས་སྐྱ་རེངས་ཤར་ནས་ཐོར་འཐུང་བ་ཕྱག་ལེན་ན་ཡོད། རྗེས་ཀྱི་ཉིན་གསོ་སྦྱོང་མ་གཏོགས་པའི་ཆོ་ག་ཚར་བར་བྱ། བསྙེན་པའི་སྐབས་སུ་ས་ག་ནས་འགོ་བཙུགས་ལ་སྣྲོན་གྱི་བར་བརྒྱ་ཡན་ཅི་འགྲུབ་ལ་འབད་དོ། །དེའི་ཕན་ཡོན་བསམ་གྱིས་མི་ཁྱབ་སྟེ་འཕགས་པའི་ཞལ་ནས། བཙུན་པ་བདག་གིས་སྙིང་པོ་འདི་ནི་དེ་ལྟར་རྫུ་འཕྲུལ་ཆེ་བ་ལགས་སོ། །ལན་གཅིག་བརྗོད་པས་རྩ་བའི་ལྟུང་བ་བཞི་པོ་དག་ཀྱང་བྱང་བར་འགྱུར་རོ། །མཚམས་མ་མཆིས་པ་ལྔ་པོ་དག་ཀྱང་བྱང་བར་འགྱུར་ན། ཇི་སྐད་བཤད་པ་བཞིན་ནན་ཏན་ཏུ་བགྱིས་པས་ལྟ་སྨོས་ཀྱང་ཅི་འཚལ། དེ་དག་ནི་སངས་རྒྱས་བྱེ་བ་ཁྲག་ཁྲིག་འབུམ་ཕྲག་དུ་མ་ལ་དགེ་བའི་རྩ་བ་བསྐྱེད་པར་འགྱུར་བ་ལགས་ན་བཟླས་བརྗོད་བགྱིས་པ་དང་། བསྒྲུབས་པས་ལྟ་སྨོས་ཀྱང་ཅི་འཚལ་ཏེ། བསམ་པ་ཐམས་ཅད་ཡིད་བཞིན་དུ་རྫོགས་པར་བགྱིའོ། །ཞེས་ཐང་སྟོང་རྒྱལ་པོ་ལུགས་ཀྱི་སྤྱན་རས་གཟིགས་བཞི་བརྩེགས་ཀྱི་མ་ཎི་བུམ་སྒྲུབ་བྱེད་ཚུལ་ལྕགས་ཟམ་པའི་མཐོང་བརྒྱུད་ཐོས་བརྒྱུད་བཀོད་པའི་ཡི་གེ་ཞིག་གཙང་སྟོད་དཔལ་གྱི་རི་བོ་ཆེ་ནས་ཞབས་དྲུང་རྒྱ་མཚོ་རྣམ་རྒྱལ་ནས་གནང་བྱུང་བ་བཞིན། ཨ་ལི་ཆོས་རྗེའི་ངོ་མ་བཟློག་པར་རྣམ་རབ་དྭགས་པོ་གྲྭ་ཚང་སློབ་དཔོན་དང་། ཨ་མགོན་པདྨ་མགོན་ནས་ཀྱང་། རྩོམ་དགོས་ཞེས་པ་ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོར་བསྐུལ་བ་ལས་གོང་གི་འོལ་བཟོ་བཅོས་ཅུང་ཟད་བྱས་ནས་དཔལ་ས་སྐྱའི་བླ་ཆེན་འཕགས་པ་རིན་པོ་ཆེའི་ཚོམས་དམར་ཕུ་གདན་ས་པ་རིམ་ཅན་གྱི་གཟིམ་སྦུག་མཁའ་སྤྱོད་དུ་ལེགས་པར་སྦྱར་བའི་དགེ་བས་བསྐུལ་བ་པོས་ཐོག་དྲང་སེམས་ཅན་སྡུག་བསྔལ་ལས་ཐར་ནས་སྤྱན་རས་གཟིགས་གྲུབ་དབང་ཐང་སྟོང་རྒྱལ་པོའི་གོ་འཕང་ཐོབ་པར་གྱུར་ཅིག ཚུལ་དེ་ལྟ་བུས་བསྒྲུབས་པའི་བུམ་ཆུས་དེ་ལ་བྱིན་རླབས་ཁུང་བཙུན་དུ་མ་བསྲེས་པའི་ཟན་རིལ་གཙང་མ་གྲིབ་སྐམ་ཅན་པད་ཁ་ལས་མི་ཆེ་བའི་རིལ་བུ་མཚལ་གྱི་ན་བཟའ་འོད་ཅན་གསོལ་བ་རས་སྐྱེ་གངས་སོགས་དུ་མ་བཅོས་ནས་ལྷུང་བཟེད་ལྟ་བུར་བླུགས་ལ་དར་དྲི་མེད་ཀྱིས་ཞལ་བཀབ་སྟེགས་ཀྱི་ཁར་མཉྫི་ལྟ་བུར་བཞུགས་གསོལ་མདུན་མཆོད་པ་ཅི་འབྱོར་བཤམས། པདྨའི་དབྱིབས་ཅན་གྱི་འབུར་ཞིག་ལ་གཟུངས་ཐག་རིང་མོ་བཏགས་ནས་དགེ་འདུན་ཞལ་གྲངས་ཇི་ཙམ་ཡོད་པས་བཟུང་རྒྱུ་ནི་སྦྱོར་བའོ། །དངོས་གཞི་བདག་བསྐྱེད་གོང་བཞིན་གྲུབ་འཕྲལ་གཟུངས་ཐག་ནས་དགེ་འདུན་ཐམས་ཅད་ཀྱིས་བཟུང་། རང་གི་སྙིང་ག་ནས་སྔགས་ཀྱི་ཕྲེང་བ་གཟུངས་ཐག་ལ་འཁྲིལ་ནས་སོང་བས་དེའི་འོད་ཟེར་གྱིས་རྩ་བརྒྱུད་ཀྱི་བླ་མ་ཡི་དམ་སངས་རྒྱས་བྱང་སེམས་ཉན་ཐོས་རང་རྒྱལ་ཆོས་སྐྱོང་ནོར་ལྷ་སོགས་སྐྱབས་གནས་ཐམས་ཅད་ཀྱི་མཁྱེན་བརྩེ་ནུས་མཐུའི་བྱིན་རླབས་ཐམས་ཅད་དང་འཇིག་རྟེན་སྣོད་བཅུད་ཀྱི་རོ་བཅུད་ཇི་སྙེད་མཆིས་པ་ཐམས་ཅད་འོད་ཟེར་དཀར་པོའི་རྣམ་པས་རིལ་བུ་ལ་ཐིམ་པས་འཕགས་པ་སྤྱན་རས་གཟིགས་ཀྱི་ངོ་བོར་གྱུར་ཏེ་འགྲོ་བ་གང་གིས་ཟོས་པ་ཙམ་གྱིས་སྡིག་སྒྲིབ་དག ཚོགས་གཉིས་རྫོགས། དོན་གཉིས་ལྷུན་གྱིས་གྲུབ་པའི་དངོས་གྲུབ་སྩོལ་བའི་ནུས་པ་དང་ལྡན་པར་གྱུར། ཞེས་དང་། ཨོཾ་མ་ཎི་པདྨེ་ཧཱུྃ། ཞེས་དགེ་འདུན་ཞལ་གྲངས་ཀྱིས་ཉིན་གསུམ་ཙམ་བསགས་པས་དུང་ཕྱུར་འགྲོ་བ་ལ་ཚེགས་མེད། དེ་ནས་མཆོད་བསྟོད་གང་རུང་ཞིག་བྱས། གཟུངས་ཐག་བསྡུའོ། །རྗེས་ནི་མཇུག་ཆོག་གོང་བཞིན་དང་། དེ་ལྟ་བུའི་དྲིལ་བུ་དེ་སྣོད་གཙང་མར་བཞུགས་པ་གཙུག་ལག་ཁང་ལྟ་བུར་གཅེས་སྤྲས་བྱས་ནས། འགྲོ་བ་ཐམས་ཅད་ལ་བྱིན་པས་སྤྱན་རས་གཟིགས་ཀྱི་གོ་འཕང་ཐོབ་པར་འགྱུར་རོ།། །།ཞེས་པའང་ས་སྐྱ་པ་ཀུན་བློས་སོ།། །།

ཀུན་དགའ་བློ་གྲོས།
སྤྱན་རས་གཟིགས་གྲུབ་དབང་ཐང་སྟོང་རྒྱལ་པོའི་ལུགས་ཀྱི་མ་ཎི་བུམ་སྒྲུབ།

:Rare Text